รัฐบาลโชว์จริงใจป้องกันทุจริต
กระทรวงการคลัง ร่วมภาคเอกชนและ ป.ป.ช. ป้องกันการทุจริตในการจัดซื้อจัดจ้างภาครัฐ
8 ก.พ. 2556

กระทรวงการคลัง ร่วมภาคเอกชนและ ป.ป.ช. ป้องกันการทุจริตในการจัดซื้อจัดจ้างภาครัฐ
นายกิตติรัตน์ ณ ระนอง รองนายกรัฐมนตรีและรัฐมนตรีว่าการกระทรวงการคลัง ในฐานะประธานคณะกรรมการความร่วมมือป้องกันการทุจริต เปิดเผยว่า ตามที่หลายฝ่ายเป็นห่วงในเรื่องของการจัดซื้อจัดจ้างนั้น ทางกระทรวงการคลังจึงได้มีการหารือกับภาคเอกชน นำโดยภาคีเครือข่ายต่อต้านคอร์รัปชัน ที่มีนายประมนต์ สุธีวงศ์ เป็นประธาน เพื่อการทำงานร่วมกันในการป้องกันการทุจริตในการจัดซื้อจัดจ้าง ยึดหลักคุณธรรมควบคู่กับด้านกฎหมาย ซึ่งรัฐบาลให้ความสำคัญ และถือว่าการป้องกันการคอร์รัปชันเป็นวาระแห่งชาติ
สำหรับแนวทางการดำเนินงานโครงการฯ ในที่ประชุมได้ทำข้อตกลงว่า จะมีการจัดทำ “ข้อตกลงคุณธรรม" ซึ่งเป็นข้อตกลงที่เป็นลายลักษณ์อักษร กำหนดให้ส่วนราชการเจ้าของโครงการจัดซื้อจัดจ้างและผู้เสนอราคาต้องลงนามในข้อตกลงฯ ร่วมกันที่จะทำให้การจัดซื้อจัดจ้างเป็นไปด้วยความโปร่งใส เป็นธรรม โดยมีบุคคลภายนอกร่วมเป็นผู้สังเกตการณ์    
 “แม้หลายฝ่ายจะเป็นห่วงในโครงการใหญ่ต่างๆ ว่าจะมีการทุจริต แต่โครงการเล็กๆ ในต่างจังหวัด เราก็ต้องดูแลไม่ให้เกิดการคอรัปชั่นเกิดขึ้นด้วย เพราะการแก้ไขปัญหาคอรัปชั่นต้องเร่งแก้ในระดับบุคคลเป็นหลัก และหลังจากนี้ จะเสนอเข้าคณะรัฐมนตรีพิจารณาต่อไป” นายกิตติรัตน์กล่าว
ด้านนายมนัส แจ่มเวหา อธิบดีกรมบัญชีกลาง กล่าวว่า โครงการความร่วมมือป้องกันการทุจริตในการจัดซื้อจัดจ้างภาครัฐ จะมุ่งเน้นความร่วมมือระหว่างภาครัฐ ภาคเอกชน และทุกภาคส่วนของสังคมไทย เพื่อสร้างเครือข่ายที่จะร่วมกันสร้างมาตรฐานการจัดซื้อจัดจ้างภาครัฐที่โปร่งใส ส่งเสริมให้ภาคเอกชนที่เข้าร่วมเป็นผู้เสนอราคาต่อหน่วยงานภาครัฐมีการป้องกันและต่อต้านการทุจริตคอร์รัปชัน พร้อมทั้งให้ภาคเอกชน ประชาชนทั่วไปมีส่วนร่วมในการตรวจสอบการจัดซื้อจัดจ้างภาครัฐ ทำให้การใช้จ่ายเงินงบประมาณของประเทศมีความคุ้มค่ามากที่สุด